Бібліёбусы як з’ява ўзніклі ў Скандынавіі. Фінская кампанія Kiitokori з невялікага гарадка Каусала спецыялізуецца на выпуску мабільных медыцынскіх цэнтраў, аўтамагазінаў, аўтобусаў спецыяльнага прызначэння, у тым ліку бібліятэчных. Першую перасоўную бібліятэку тут сабралі ў пачатку 1960-х гадоў ХХ стагоддзя, і з тых часоў на дарогі выйшла больш за 640 такіх машын. Кожная з іх разлічана на 4,5 тысяч кніг і часопісаў, на паліцах бібліятэкі можна ўбачыць падборкі аўдыё- ці відэадыскаў. Для бібліятэкараў створаны ўсе ўмовы камфортнай працы і адпачынку ў дарозе. Акрамя сталоў і стойкі для абмену кніг, у салоне выдзелены куток для невялікай чытальнай залы. Мабільныя бібліятэкі апошніх гадоў выпуску маюць Wi-Fi і відэапраектары. У аўтобусе ёсць прыбіральня, невялікая кухня і гардэроб.